大孤山
作者：劉弇
朝代：宋

paragraphs: 章貢西南來，銀濤白浮天。
揚瀾開泛濫，如剖大腹然。
茲山遥相望，盤薄知何年。
海風一何高，吹落蓬萊巔。
浮根襲氣母，弄影白日邊。
赴渴夸父奔，闊驀踵不旋。
軒軒執法臣，立當天子前。
穹螺出佛髻，青跗带秋蓮。
瑠璃千丈簪，忽與冰箔連。
鳴榔巖腹雨，挂席浦外烟。
鶴駕控不返，空遺紫芝田。
香罏初爭豪，落星纔一拳。
擢秀蒼梧雲，發彩翼軫躔。
上窺杳冥無極之層霄，下控瀰茫不測之重淵。
松蘿參天歲月老，清瀾泛沫魚龍閒。
中有神朅臨，䁹睨舟往還。
流俗謂女子，彯纓來此山。
香脂間綃繒，鵝豬捧羞盤。
至以孤爲姑，考究初無端。
可憐俗好怪，此語良大漫。
神固不可誣，何得正以女子觀。
吾言庶幾爲不妄，不然茲山徒與望夫、女几爭巑岏。